Source: https://www.drszeiler.hu/hu/publikaciok/a-felszamolasi-eljarasok-problemai/egyezsegkotes-a-felszamolas-soran-lehetoseg-a-ceg
Timestamp: 2019-05-24 07:52:52
Document Index: 17489120

Matched Legal Cases: ['bíróság ', 'bíróság ', 'bíróság ', 'bíróság ', 'bíróság ', 'bíróság ']

Egyezségkötés a felszámolás során- lehetőség a cég megmentésére | Dr. Szeiler Ügyvédi Iroda
Címlap » Publikációk » Egyezségkötés a felszámolás során- lehetőség a cég megmentésére
Egyezségkötés lehet akkor is a cél, ha a vállalkozás jelentős vagyontárgyakkal, készlettel rendelkezik, amelyek értéke jóval meghaladja a hitelezői igényeket. Gyakori, hogy az adóhatóság igen gyorsan felszámolási eljárást kezdeményez, ha látja, hogy a Társaság jelentős vagyontárgyakkal rendelkezik, azonban a végrehajtási eljárás valamilyen oknál fogva nem vezetett eredményre. Érdekesség, hogy felszámolási egyezség során sokkal könnyebb a NAV-val egyezkedni, mintha még felszámolás előtt kérnénk fizetési kedvezményt. Természetesen azért, mert ez az adóhatóság utolsó esélye, hogy pénzhez jusson.
Az egyezségkötés menete a felszámolási eljárásban – Megegyezés a hitelezőkkel
A felszámolást elrendelő végzés közzétételét követő 40 nap eltelte után, a felszámolási zárómérleg benyújtásáig a hitelezők és az adós között bármikor helye van egyezségnek. 40 nap áll ugyanis a hitelzők rendelkezésére, hogy bejelentkezzenek a felszámolási eljárásba. Mindazok, akik a felszámolási eljárásba hitelezőként nem jelentkeztek be, egyezségkötés esetén az eljárás befejezését követően követelésüket az adóssal szemben nem érvényesíthetik.
A gyakorlatban az egyezség megkötése úgy működik, hogy bejelentjük a felszámolónál, hogy egyezséget szeretnénk kötni a hitelezőkkel és kérjük, hogy hívjon össze egy egyeztető tárgyalást. Az egyeztető tárgyaláson már tudni lehet, hogy hány hitelező jelentkezett be a felszámolási eljárásba. Az egyezségi tárgyalásra az adós köteles a fizetőképesség helyreállítására alkalmas programot és egyezségi javaslatot készíteni. Az egyeztető tárgyaláson elhangzottaknak megfelelően – ha sikerült valamilyen fizetési, átütemezési konstrukcióban megállapodni a hitelezőkkel – a felszámolást elrendelő bírósághoz be kell jelenteni, hogy az adós és a hitelezők egyezséget kívánnak kötni.
A bíróság az egyezségi kérelem beérkezését követően 60 napon belül egyezségi tárgyalást tart. A bíróság előtti egyezségi tárgyalásra a felszámoló jelentést készít, amely összegezi az adós vagyoni helyzetére vonatkozó adatokat, különösen:
a számviteli jogszabályok szerinti felosztható vagyont,
az egyes hitelezői csoportok követeléseit, és
külön tájékoztatást ad az eddigi és a várható követelésekről, valamint
a számviteli törvény szerinti függő követelésekről és kötelezettségekről is.
- kielégítésének sorrendjében,
- teljesítési határidejének módosításában,
- kielégítésének arányában és módjában, továbbá
- mindabban, amit a felek az adós fizetőképességének helyreállítása érdekében vagy egyébként szükségesnek tartanak, különös tekintettel a bevételek növekedését eredményező intézkedésekre.
Szerencsés esetben a felszámolás alatt csak egy vagy két hitelező van, akikkel így könnyebb megegyezni a megfelelő fizetési ütemezésben. Amennyiben több hitelező van és nem mindegyik kíván megegyezni az adóssal, az egyezségre csak akkor kerülhet sor, ha azt az egyezség megkötésére jogosult hitelezők szavazatának legalább a fele támogatja.
A gyakorlatban, ha kevés hitelezővel kell megegyezni akkor már egy tárgyalás is elegendő, hogy a bíróság jóváhagyja az egyezségi kérelmet. Érdemes tudni, hogy egyezségkötés során kalkulálni kell a felszámoló díjával, a felszámolási költségekkel is, amelyet általában még a kérelem jóváhagyása előtt letétbe kell helyezni a felszámolónál. A felszámolási költségek könnyen kikalkulálhatóak a felszámolási zárómérlegből.
A felszámoló díjjának összege az adós felszámolási zárómérlegében szereplő eszközök könyv szerinti értékének 2%-a, de legalább 200 000 forint, amely az általános forgalmi adó összegét nem tartalmazza. A díjat a bíróság - a felszámoló által elvégzett tevékenység, az adott eljárás munkaterhe, időtartama figyelembevételével - ennél alacsonyabb mértékben is meghatározhatja.
Felhívjuk a figyelmet, hogy amennyiben az adós kéri a bíróságot, gyakran jóval alacsonyabban állapítja meg a felszámoló díját, mint ahogy azt a felszámoló önmaga megállapította.
Ha a bíróság jóváhagyja az egyezséget, a felszámolónak kötelessége elkészíteniel a következőket:
zárómérleget,
kimutatást a bevételek és a költségek alakulásáról a felszámolás alatt,
záró adóbevallást és zárójelentést, és azokat az állami és az önkormányzati adóhatóságnak az egyezségkötést követő 30 napon belül megküldeni.
Az egyezség megkötése nem egyenlő a felszámolási eljárás megszűntetésével. A bíróság a felszámolási eljárást akkor szünteti meg, ha az adós valamennyi nyilvántartásba vett, elismert vagy nem vitatott tartozásának megfizetése megtörtént, és a felszámoló díjának megfizetésére is van biztosíték.